CELEX: 32021D0750
Language: el
Date: 2021-05-06 00:00:00
Title: Απόφαση (ΚΕΠΠΑ) 2021/750 του Συμβουλίου της 6ης Μαΐου 2021 για τη συμμετοχή των Ηνωμένων Πολιτειών της Αμερικής στο έργο Στρατιωτική Κινητικότητα της PESCO

7.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 160/112
               
            
         ΑΠΟΦΑΣΗ (ΚΕΠΠΑ) 2021/750 ΤΟΥ ΣΥΜΒΟΥΛΙΟΥ
         της 6ης Μαΐου 2021
         για τη συμμετοχή των Ηνωμένων Πολιτειών της Αμερικής στο έργο Στρατιωτική Κινητικότητα της PESCO
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 46 παράγραφος 6,
         Έχοντας υπόψη την απόφαση (ΚΕΠΠΑ) 2017/2315 του Συμβουλίου, της 11ης Δεκεμβρίου 2017, για τη θεσμοθέτηση μόνιμης διαρθρωμένης συνεργασίας (PESCO) και την κατάρτιση του καταλόγου των συμμετεχόντων κρατών μελών (1), και ιδίως το άρθρο 9 παράγραφος 2,
         Έχοντας υπόψη την απόφαση (ΚΕΠΠΑ) 2020/1639 του Συμβουλίου της 5ης Νοεμβρίου 2020 που θεσπίζει τις γενικές προϋποθέσεις υπό τις οποίες θα μπορούσαν κατ’ εξαίρεση να κληθούν τρίτα κράτη να συμμετάσχουν σε μεμονωμένα έργα της PESCO (2), και ιδίως το άρθρο 2 παράγραφος 4,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Το άρθρο 9 παράγραφος 2 της απόφασης (ΚΕΠΠΑ) 2017/2315 προβλέπει ότι το Συμβούλιο θα αποφασίζει, σύμφωνα με το άρθρο 46 παράγραφος 6 της Συνθήκης, κατά πόσον ένα τρίτο κράτος, το οποίο τα συμμετέχοντα κράτη μέλη που λαμβάνουν μέρος στο έργο επιθυμούν να προσκαλέσουν να λάβει μέρος στο συγκεκριμένο έργο, πληροί τις προϋποθέσεις που θα θεσπιστούν από το Συμβούλιο.
                  
               
                     (2)
                  
                  
                     Στις 6 Μαρτίου 2018, το Συμβούλιο εξέδωσε την απόφαση (ΚΕΠΠΑ) 2018/340 (3). Το άρθρο 1 της εν λόγω απόφασης προβλέπει ότι έργο με τίτλο «Στρατιωτική Κινητικότητα» («έργο Στρατιωτική Κινητικότητα της PESCO») θα αναπτυχθεί στο πλαίσιο της PESCO από 24 μέλη του έργου, συμπεριλαμβανομένων των Κάτω Χωρών ως συντονιστή του έργου.
                  
               
                     (3)
                  
                  
                     Στις 5 Νοεμβρίου 2020, το Συμβούλιο εξέδωσε την απόφαση (ΚΕΠΠΑ) 2020/1639 που θέσπισε τις γενικές προϋποθέσεις υπό τις οποίες θα μπορούσαν κατ’ εξαίρεση να κληθούν τρίτα κράτη να συμμετάσχουν σε μεμονωμένα έργα της PESCO. Το άρθρο 2 παράγραφος 4 της εν λόγω απόφασης προβλέπει ότι, βάσει κοινοποίησης του συντονιστή ή των συντονιστών του έργου της PESCO και κατόπιν γνωμοδότησης της Επιτροπής Πολιτικής και Ασφάλειας (ΕΠΑ), το Συμβούλιο θα αποφασίζει σύμφωνα με το άρθρο 46 παράγραφος 6 της Συνθήκης και το άρθρο 9 παράγραφος 2 της απόφασης (ΚΕΠΠΑ) 2017/2315 αν η συμμετοχή του τρίτου κράτους στο εν λόγω έργο πληροί τις προϋποθέσεις του άρθρου 3 της απόφασης (ΚΕΠΠΑ) 2020/1639.
                  
               
                     (4)
                  
                  
                     Στις 23 Φεβρουαρίου 2021, οι Ηνωμένες Πολιτείες της Αμερικής («Ηνωμένες Πολιτείες») απέστειλαν στον συντονιστή του έργου Στρατιωτική Κινητικότητα της PESCO αίτηση για συμμετοχή στο εν λόγω έργο, σύμφωνα με το άρθρο 2 παράγραφος 1 της απόφασης (ΚΕΠΠΑ) 2020/1639. Στη συνέχεια, τα μέλη του έργου αξιολόγησαν, βάσει των πληροφοριών που διαβίβασαν οι Ηνωμένες Πολιτείες, αν το εν λόγω κράτος πληροί τις γενικές προϋποθέσεις, σύμφωνα με το άρθρο 2 παράγραφος 2 της εν λόγω απόφασης.
                  
               
                     (5)
                  
                  
                     Στις 17 Μαρτίου 2021, ο συντονιστής του έργου Στρατιωτική Κινητικότητα της PESCO ενημέρωσε το Συμβούλιο και τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας, σύμφωνα με το άρθρο 2 παράγραφος 3 της απόφασης (ΚΕΠΠΑ) 2020/1639, ότι τα μέλη του συγκεκριμένου έργου συμφώνησαν ομόφωνα την εν λόγω ημερομηνία ότι επιθυμούν να καλέσουν τις Ηνωμένες Πολιτείες να συμμετάσχουν στο εν λόγω έργο. Τα μέλη του έργου συμφώνησαν επίσης ομόφωνα σχετικά με το εύρος, τη μορφή και τις σχετικές φάσεις της συμμετοχής των Ηνωμένων Πολιτειών στο εν λόγω έργο και ότι οι Ηνωμένες Πολιτείες πληρούν τις γενικές προϋποθέσεις του άρθρου 3 της εν λόγω απόφασης.
                  
               
                     (6)
                  
                  
                     Στις 30 Μαρτίου 2021, η ΕΠΑ συμφώνησε σε γνωμοδότηση σχετικά με την κοινοποίηση όσον αφορά την αίτηση των Ηνωμένων Πολιτειών για συμμετοχή στο έργο Στρατιωτική Κινητικότητα της PESCO. Ειδικότερα, η ΕΠΑ σημείωσε την περιγραφή του εν λόγω έργου, όπως προβλέπεται στην κοινοποίηση, συμπεριλαμβανομένων των στόχων του, της οργάνωσης και της λήψης αποφάσεων, καθώς και των τομέων επικέντρωσης των εργασιών του. Η ΕΠΑ σημείωσε επίσης ότι δεν ανταλλάσσονται διαβαθμισμένες ή ευαίσθητες πληροφορίες της ΕΕ στο πλαίσιο του εν λόγω έργου και ότι το έργο δεν υλοποιείται με την υποστήριξη του Ευρωπαϊκού Οργανισμού Άμυνας κατά την έννοια του άρθρου 3 στοιχείο ζ) της απόφασης (ΚΕΠΠΑ) 2020/1639 του Συμβουλίου. Επιπλέον, η ΕΠΑ σημείωσε ότι το έργο Στρατιωτική Κινητικότητα της PESCO δεν περιλαμβάνει προμήθεια εξοπλισμού, έρευνα και ανάπτυξη ικανοτήτων ή χρήση και εξαγωγή όπλων ή ικανοτήτων και τεχνολογίας και ότι δεν περιλαμβάνει οντότητες, επενδύσεις, χρηματοδότηση από κράτη μέλη που συμμετέχουν στην PESCO ή αιτήσεις ενωσιακής χρηματοδότησης για δραστηριότητες του έργου.
                  
               
                     (7)
                  
                  
                     Στη γνωμοδότησή της, η ΕΠΑ συμφώνησε επίσης με το προτεινόμενο εύρος, τη μορφή και την έκταση της συμμετοχής των Ηνωμένων Πολιτειών στο έργο Στρατιωτική Κινητικότητα της PESCO, όπως περιγράφεται στην κοινοποίηση. Αναγνώρισε ότι οι Ηνωμένες Πολιτείες έχουν δηλώσει ότι υποστηρίζουν πλήρως το πεδίο εφαρμογής του εν λόγω έργου, όπως ορίζεται στην κοινοποίηση.
                  
               
                     (8)
                  
                  
                     Στην ίδια γνωμοδότηση, η ΕΠΑ επιβεβαίωσε την ομόφωνη άποψη των μελών του έργου Στρατιωτική Κινητικότητα της PESCO ότι οι Ηνωμένες Πολιτείες πληρούν τις γενικές προϋποθέσεις του άρθρου 3 της απόφασης (ΚΕΠΠΑ) 2020/1639, ως εξής:
                     
                                 —
                              
                              
                                 οι Ηνωμένες Πολιτείες πληρούν την προϋπόθεση του άρθρου 3 στοιχείο α), που απαιτεί από τρίτο κράτος: να συμμερίζεται τις αξίες στις οποίες βασίζεται η Ένωση, όπως ορίζονται στο άρθρο 2 της Συνθήκης, τις αρχές που αναφέρονται στο άρθρο 21 παράγραφος 1 της Συνθήκης, καθώς και τους στόχους της Κοινής Εξωτερικής Πολιτικής και Πολιτικής Ασφαλείας (ΚΕΠΠΑ) όπως ορίζονται στο άρθρο 21 παράγραφος 2 στοιχεία α), β), γ) και η) της Συνθήκης· να μην αντιβαίνει στα συμφέροντα ασφάλειας και άμυνας της Ένωσης και των κρατών μελών της, μεταξύ άλλων, την αρχή των σχέσεων καλής γειτονίας με τα κράτη μέλη και να έχει πολιτικό διάλογο με την Ένωση, που να καλύπτει επίσης πτυχές ασφάλειας και άμυνας, όταν συμμετέχει στο έργο Στρατιωτική Κινητικότητα της PESCΟ·
                              
                           
                                 —
                              
                              
                                 όσον αφορά την προϋπόθεση του άρθρου 3 στοιχείο β) σχετικά με την ουσιαστική προστιθέμενη αξία των Ηνωμένων Πολιτειών στο έργο Στρατιωτική Κινητικότητα της PESCO, η κοινοποίηση παρέχει λεπτομερή περιγραφή της συμβολής των Ηνωμένων Πολιτειών, μεταξύ άλλων όσον αφορά το εύρος, τη μορφή και την έκταση της συμμετοχής του στο εν λόγω έργο, η οποία τεκμηριώνει ότι πληρούται η εν λόγω προϋπόθεση·
                              
                           
                                 —
                              
                              
                                 όσον αφορά την προϋπόθεση του άρθρου 3 στοιχείο γ), η συμμετοχή των Ηνωμένων Πολιτειών στο έργο Στρατιωτική Κινητικότητα της PESCO θα συμβάλει στην ενίσχυση της Κοινής Πολιτικής Άμυνας και Ασφάλειας (ΚΠΑΑ) και του επιπέδου φιλοδοξίας της Ένωσης, μεταξύ άλλων, προς στήριξη των αποστολών και επιχειρήσεων ΚΠΑΑ, όπως επίσης προσδιορίζεται στην κοινοποίηση·
                              
                           
                                 —
                              
                              
                                 όσον αφορά την προϋπόθεση του άρθρου 3 στοιχείο δ), το έργο Στρατιωτική Κινητικότητα της PESCO δεν καλύπτει τις προμήθειες εξοπλισμού, την έρευνα και την ανάπτυξη ικανοτήτων, ούτε τη χρήση και την εξαγωγή όπλων ή ικανοτήτων και τεχνολογίας. Δεν αναπτύσσει καμία ικανότητα ή τεχνολογία. Συνεπώς, η συμμετοχή των Ηνωμένων Πολιτειών στο εν λόγω έργο δεν θα έχει ως αποτέλεσμα εξαρτήσεις από τις Ηνωμένες Πολιτείες ή περιορισμούς που επιβάλλονται από τις Ηνωμένες Πολιτείες σε οποιοδήποτε κράτος μέλος·
                              
                           
                                 —
                              
                              
                                 η απαιτούμενη συνέπεια, που ορίζεται στο άρθρο 3 στοιχείο ε), της συμμετοχής των Ηνωμένων Πολιτειών προς τις σχετικές πιο δεσμευτικές υποχρεώσεις PESCO, όσον αφορά επίσης την ικανότητα ανάπτυξης και τη διαλειτουργικότητα των δυνάμεων τις οποίες βοηθά να εκπληρωθούν το παρόν έργο, όπως προσδιορίζεται στο παράρτημα της απόφασης (ΚΕΠΠΑ) 2017/2315, πληρούται επίσης, όπως περιγράφεται αναλυτικά στην κοινοποίηση. Δεδομένου ότι το έργο Στρατιωτική Κινητικότητα της PESCO δεν είναι έργο προσανατολισμένο στις ικανότητες, δεν ισχύει εν προκειμένω η προϋπόθεση σύμφωνα με την οποία η συμμετοχή των Ηνωμένων Πολιτειών πρέπει να συμβάλει στην εκπλήρωση των προτεραιοτήτων που απορρέουν από το σχέδιο Ανάπτυξης Δυνατοτήτων και τη συντονισμένη ετήσια επανεξέταση στον τομέα της άμυνας ή να έχει θετικό αντίκτυπο στην ευρωπαϊκή τεχνολογική και βιομηχανική βάση στον τομέα της άμυνας·
                              
                           
                                 —
                              
                              
                                 η απαίτηση του άρθρου 3 στοιχείο στ) πληρούται, δεδομένου ότι ισχύει συμφωνία για την ασφάλεια των πληροφοριών μεταξύ της Ένωσης και των Ηνωμένων Πολιτειών από τις 30 Απριλίου 2007 (4)·
                              
                           
                                 —
                              
                              
                                 η προϋπόθεση του άρθρου 3 στοιχείο ζ) δεν ισχύει στην περίπτωση αυτή, δεδομένου ότι το έργο Στρατιωτική Κινητικότητα της ΡΕSCO δεν υλοποιείται με τη στήριξη του Ευρωπαϊκού Οργανισμού Άμυνας και, ως εκ τούτου, δεν απαιτείται διοικητική ρύθμιση που να έχει τεθεί σε ισχύ με τον εν λόγω οργανισμό·
                              
                           
                                 —
                              
                              
                                 όσον αφορά την προϋπόθεση του άρθρου 3 στοιχείο η), οι Ηνωμένες Πολιτείες έχουν δεσμευτεί να επιδιώξουν τη σύναψη διοικητικής ρύθμισης ειδικά για το έργο και κάθε άλλη αναγκαία τεκμηρίωση σύμφωνα με τις αποφάσεις (ΚΕΠΠΑ) 2017/2315 και (ΚΕΠΠΑ) 2018/909 του Συμβουλίου (5).
                              
                           
               
                     (9)
                  
                  
                     Στη γνωμοδότησή της, της 30ής Μαρτίου 2021, η ΕΠΑ συνέστησε στο Συμβούλιο να λάβει θετική απόφαση για το αν η συμμετοχή των Ηνωμένων Πολιτειών στο έργο Στρατιωτική Κινητικότητα της PESCO πληροί τις προϋποθέσεις που ορίζονται στο άρθρο 3 της απόφασης (ΚΕΠΠΑ) 2020/1639.
                  
               
                     (10)
                  
                  
                     Κατά συνέπεια, το Συμβούλιο θα πρέπει να αποφασίσει ότι η συμμετοχή των Ηνωμένων Πολιτειών στο έργο Στρατιωτική Κινητικότητα της PESCO πληροί τις προϋποθέσεις που ορίζονται στο άρθρο 3 της απόφασης (ΚΕΠΠΑ) 2020/1639. Στη συνέχεια ο συντονιστής του έργου θα διαβιβάσει πρόσκληση συμμετοχής στο εν λόγω έργο προς τις Ηνωμένες Πολιτείες, εκ μέρους των μελών του έργου. Οι Ηνωμένες Πολιτείες θα προσχωρήσουν στο εν λόγω έργο κατά την ημερομηνία που ορίζεται στη διοικητική ρύθμιση που θα συναφθεί από τα μέλη του έργου και τις Ηνωμένες Πολιτείες, σύμφωνα με το άρθρο 2 παράγραφος 7 της απόφασης (ΚΕΠΠΑ) 2020/1639, και θα έχουν τα δικαιώματα και τις υποχρεώσεις που καθορίζονται στην εν λόγω ρύθμιση, σύμφωνα με το άρθρο 4 παράγραφος 1 της εν λόγω απόφασης. Το Συμβούλιο θα ασκήσει την εποπτεία του σύμφωνα με το άρθρο 5 παράγραφος 2 της απόφασης (ΚΕΠΠΑ) 2020/1639 και, στην περίπτωση των συνθηκών που αναφέρονται στο άρθρο 6 παράγραφοι 2 και 3 της εν λόγω απόφασης, το Συμβούλιο μπορεί να λαμβάνει περαιτέρω αποφάσεις,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η συμμετοχή των Ηνωμένων Πολιτειών στο έργο Στρατιωτική Κινητικότητα της PESCO πληροί τις προϋποθέσεις που ορίζονται στο άρθρο 3 της απόφασης (ΚΕΠΠΑ) 2020/1639.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 6 Μαΐου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 331 της 14.12.2017, σ. 57.
         
            (2)  ΕΕ L 371 της 6.11.2020, σ. 3.
         
            (3)  Απόφαση (ΚΕΠΠΑ) 2018/340 του Συμβουλίου, της 6ης Μαρτίου 2018, για την κατάρτιση του καταλόγου των έργων που θα αναπτυχθούν στο πλαίσιο της μόνιμης διαρθρωμένης συνεργασίας (PESCO) (ΕΕ L 65 της 8.3.2018, σ. 24).
         
            (4)  Συμφωνία μεταξύ της Ευρωπαϊκής Ένωσης και της κυβέρνησης των Ηνωμένων Πολιτειών της Αμερικής σχετικά με την ασφάλεια διαβαθμισμένων πληροφοριών (ΕΕ L 115 της 3.5.2007, σ. 30).
         
            (5)  Απόφαση (ΚΕΠΠΑ) 2018/909 του Συμβουλίου, της 25ης Ιουνίου 2018, σχετικά με τη θέσπιση κοινού συνόλου κανόνων διακυβέρνησης για έργα μόνιμης διαρθρωμένης συνεργασίας (PESCO) (ΕΕ L 161 της 26.6.2018, σ. 37).